Kodin tärkeä rooli
Opetushallitus 8.11.2007

KODIN TÄRKEÄ ROOLI
Lapsen vanhemmilla sekä lähiverkostolla on merkittävä rooli lapsen tukemisessa. Lasten on usein helpompi kertoa ajatuksistaan ja tuntemuksistaan tutuille kuin vieraammille aikuisille. On keskeistä, että lapselle syntyy ikään ja kehitykseen nähden riittävä käsitys tapahtuneesta, jotta hän ei omilla fantasioillaan yritä rakentaa kuvaa ampumisvälikohtauksen syistä tai seurauksista.

Kotona on tarpeellista varmistaa huolenpito arjessa sekä vahvistaa turvallisuuden tunnetta, jota ennalta arvaamaton tapahtuma on voinut päästä rikkomaan. Kouluun meno saattaa tuntua aamulla pelottavalta, ja pelko tapahtuneen uusiutumisesta saattaa herättää ahdistusta. Kotona on hyvä varmistaa se, että lapsi uskaltaa mennä kouluun. Pienten oppilaiden kohdalla voi myös tarpeen mukaan mennä kouluun yhdessä. Jos lapsi tai nuori ilmaisee, että ei uskalla mennä kouluun, on keskeistä, että kotoa soitetaan kouluun ja sovitaan yhteisistä menettelytavoista. Koulun ja kotien välillä tulee käydä riittävää vuoropuhelua ja sopia yhteisesti menettelytavoista tilanteen mukaan.

Lapset tarvitsevat ensisijaisesti aikuisten läsnäoloa! Lapsia tulee kuunnella ja heille tulee antaa aikaa. Vanhempien on hyvä tietää, että nuoret saattavat kaivata ikäistoveriensa seuraa. Aikuisten tulee turvata mahdollisuus nuorten kokoontumisen esimerkiksi jonkun nuoren kotona siten, että heillä on tarvittaessa aikuisen tukea.

Jokelan kouluammuskelutapaus